# Joana de Portugal i de Coïmbra

Joana de Portugal i de Coïmbra (Lisboa 1452 - Aveiro 1490) fou una infanta de Portugal i regent de Portugal (1471-1475). Laica en un convent de dominiques, és venerada com a beata per l'Església catòlica. Malgrat no haver estat canonitzada, és coneguda popularment com a Santa Joana d'Avís o Santa Joana de Portugal.

## Orígens familiars

Nascuda el 6 de febrer de 1452 a la cort de Lisboa, fou la segona dels fills del rei Alfons V de Portugal i la seva primera esposa Isabel de Coïmbra i d'Urgell. Fou germana gran del rei Joan II de Portugal.
Era neta per línia paterna d'Eduard I de Portugal i Elionor d'Aragó, filla aquesta de Ferran I d'Aragó, i per línia materna del duc i regent Pere de Coïmbra i Elisabet d'Urgell, filla del comte Jaume d'Urgell.

## Biografia

Joana nasqué com a hereva al tron de Portugal, ja que el seu germà primogènit havia mort poc abans. El 1455, amb només tres anys, quedà òrfena de mare en morir sobtadament Isabel de Coïmbra, probablement emmetzinada, quan acabava de néixer l'hereu masculí d'Alfons V, el futur rei Joan II.
Després de la mort de la reina, la seva germana Felipa de Coïmbra (1437-1493), que vivia retirada al monestir d'Odivelas sense professar, s'ocupà de l'educació dels nebots, la petita Joana i el seu germà Joan, de pocs mesos, dedicant-se completament a ells i fent-los de segona mare, fent que es criessin en un ambient cultural humanista, de nítida influència italiana.
Felipa de Coïmbra també els educà en el culte a la figura de l'avi, Pere de Coïmbra. Això portaria Joan, en arribar al tron, a combatre i perseguir la Casa de Bragança, responsable de les desgràcies de Pere.
Potser per l'exemple de la tia Felipa de Coïmbra, Joana va expressar de ben jove el desig d'ingressar en un convent, però tot i això, el seu pare Alfons V no ho permeté, fent-li notar que no s'ho podia permetre en ésser la segona en la línia de successió al tron de Portugal.

## Regència

Durant l'expedició militar del seu pare a Tànger Joana fou nomenada regent del regne (1471-1475). Al retorn del seu pare, el 1475, Alfons li proposà diversos candidats per casar-s'hi, entre ells l'Emperador Maximilià o el rei Carles VIII de França, però ella s'hi negà, i el mateix any ingressà sense prendre l'hàbit en el convent de monges dominiques de Jesús, a Aveiro.
Tot i haver-se retirat al convent, la Joana fou sempre un suport lleial i entusiasta del germà petit i futur rei Joan II, tant en la política com en la vida. Renuncià als seus drets dinàstics en favor del germà, tot i que abans d'aquest fet fou reclamada a la cort diverses vegades.
* Retrat de la Joana, del 1475 (Aveiro, Convent de Jesús), atribuït a Nuno Gonçalves
* Convent de Jesús d'Aveiro
* Tomba de marbre amb el cos de la infanta, al cor del Convent de Jesús d'Aveiro

## Beatificació

Joana de Coïmbra va morir el 12 de maig de 1490 a Aveiro, i fou enterrada al Monestir de Jesús, on havia passat els darrers quinze anys de vida. Avui el convent, deshabitat, és el Museu d'Aveiro o de Santa Joana.
Poc després de la seva mort aparegueren les primeres veus de miracles i guariments protagonitzats per la Joana. De manera que fou beatificada pel Papa Innocenci XII el 1693. Tot i no haver estat santificada, Joana es festeja com a santa a tot Portugal, i sobretot a Aveiro, el dia 12 de maig.

## Referències

* ↑ MÁRIO CASA NOVA MARTINS, Joana Princesa i Infanta, germana del rei en Joâo II Arxivat 2015-01-22 a Wayback Machine., Alameda Digital, Any I, nº 5, gener de 2007